  Наталья Тетерина 5-6 толсуре Удмуртиысь «Нечкино» курортын Пиналъёс пӧлын сноубордъя огъяросси вожвылъяськонъёс ортчозы. 11-14 аресъем спортсменъёс слалом но слалом-гигант амалъёсъя ӵошатскозы, ивортэ Физкультурая, спортъя но егитъёсын ужан политикая улосвыл министерстволэн пресс-службаез. Таӵе бадӟым вожвылъяськонъёс курортын нырысетӥзэ радъясько. Ӵошатсконъёсы Удмуртиысь, Москваысь, Ярославльысь, Татарстанысь, Пермь шаерысь но Киров улосвылысь 50 спортсменъёс пыриськозы. Кызьы пусъемын ивортонын, вормисьёс пӧлы шедьыны луонлыкъёссы бадӟымесь асьме элькунысь пинал сноубордистъёслэн но. Тренеръёс Ижкарысь Илья Хуртинлэн вормонэзлы оско. Ӵошатсконлэн «Абзаково» курортын ортчем азьвыл люкетаз со устоез луиз. Ватсалом, 5-тӥ толсуре спортсменъёс параллельной слалом-гигант амалын ӵошатскозы. 6-тӥ толсуре параллельной слалом амалъя вожвылъяськонъёс ортчозы. Стартъёс 11 часысен кутскозы.  Тегъёс: Спорт Сарапул Удмуртия Россия пиналъёс  